আজ তাঁরা পরস্পর বিরোধী। কিন্তু কয়েক বছর আগেও তাঁরা পাশাপাশি ছিলেন। আরও আরও আগের কথা না হয় বাদই দেওয়া গেল যখন দু’জনেই ছিলেন মূল কংগ্রেসে। পরে মূল ও তৃণমূল আলাদা হয়ে গেলেও ঘাসফুলে হাত মিলিয়েছিল কংগ্রেস ২০১১ সালের বিধানসভা নির্বাচনের আগে। তারও আগে সিঙ্গুর আন্দোলন পর্বেও তাঁরা এক সঙ্গে ছিলেন। ভাঙড় পর্বে মমতা বন্দ্যোপাধ্যায়ের সমালোচনা করতে গিয়ে সেই ‘হাত’ মিলিয়ে লড়াইয়ের কথা স্মরণ করলেন কংগ্রেস নেতা আব্দুল মান্নান।
এখন চিটফান্ড কাণ্ডে বড়ই বিব্রত তৃণমূল কংগ্রেস। এই অস্বস্তির পিছনে সব থেকে বড় নামও আব্দুল মান্নান। তাঁর করা মামলার পরিপ্রেক্ষিতেই কার্যত সক্রিয় হয় সিবিআই। সুতরাং, তৃণমূল কংগ্রেসের অন্যতম পথের কাঁটা মান্নান। কিন্তু সেই মান্নানই হোয়াটসঅ্যাপ বিবৃতিতে বুধবার স্মরণ করেছেন লড়াকু মমতার কথা।
মান্নান লিখেছেন, ‘সিঙ্গুরের সেই দিনের কথা আজ বেশ মনে পড়ছে। জমি অধিগ্রহণের বিরুদ্ধে তুমুল আন্দোলন চলছে। পুলিশের সে কী নির্মম অত্যাচার। বুদ্ধবাবু রাইটার্সে বসে রোজই নতুন নতুন হুমকি দিচ্ছেন। আর সিঙ্গুরের জমি নিয়ে জীবন বাজি রেখে লড়াইয়ের ময়দানে অনিচ্ছুক কৃষকরা। আমার থেকে বয়সে অনেক ছোট হলেও সে দিন মমতার নেতৃত্বে সিঙ্গুরের মাটিতে আন্দোলনে সামিল হয়েছিলাম। হয়েছিলাম এই কারণে, সে দিন আমি ভেবেছিলাম মমতার হাত ধরে রাজ্যে পরিবর্তন এলে হয়ত সুদিন ফিরবে গরিবদের, কৃষকদের।
 আজ সেই মমতা মুখ্যমন্ত্রী। সিঙ্গুরের পুনরাবৃত্তি হচ্ছে ভাঙড়ে। সিঙ্গুরের সেই দিনের থেকেও ভাঙড় আজ আরও ভয়ঙ্কর আক্রমণের মুখোমুখি। যে ভাবে, যে কায়দায় রাতের অন্ধকারে পুলিশ লেলিয়ে সাধারণ মানুষ, মহিলা ও যুবতীদের হেনস্থা, লাঞ্ছিতা করা হয়েছে তা সিঙ্গুরকেও হার মানায়, ফেলে দেয় লজ্জায়।
সেদিন মমতাকে বিশ্বাস করে শুধুমাত্র তার আন্দোলনে সামিল হওয়াতেই নিজেকে সীমাবদ্ধ রাখিনি। প্রিয়দাকে সামিল করতে পেরেছিলাম সেই আন্দোলনে। আজ বেশ বুঝতে পারছি, ‘ভুল হয়েছিল সেদিন।’ আমি ভেবেছিলাম মমতা যদি ক্ষমতায় আসে, একটা পরিবর্তন হবে। গরিব মানুষগুলো অন্তত বাঁচবে। আজ বেশ অনুভব করতে পারছি, ওনার সেই আন্দোলন ছিল সম্পূর্ণ উদ্দেশ্যপ্রণোদিত। উনি ক্ষমতার আস্বাদ নিতে চেয়েছিলেন। মুখ্যমন্ত্রী হওয়াটাই ছিল ওনার একমাত্র অভিলিপ্সা। মুখ্যমন্ত্রী তিনি হয়েছেন অবশ্যই। তাপসী মালিক, রাজকুমার ভুলদের আত্মত্যাগ, আত্মাহুতির বিনিময়ে আজ উনি অনেক ক্ষমতার অধিকারিণী। কৃষকের রক্তের বিনিময়ে ক্ষমতায় বসে কৃষকদের কী প্রতিদান দিতে হয়, ভাঙড় আজ তা ঠারেঠারে অনুভব করছে। সিঙ্গুর যদি ওনার উন্নয়নের সোপান হয়, পতনের কবর খোড়া শুরু হয়ে গেছে ভাঙড়ে। এ বিষয়ে কারোর মনে আর কোনও সন্দেহ নেই।’